# Finale FIFA Svjetskog prvenstva 1954.

Finale FIFA Svjetskog prvenstva 1954.|  |
|

| Zapadna Njemačka | Mađarska |
| --- | --- |
|  |  |
| 3 | 2 |

 |
| Datum | 4. srpnja 1954. |
| Stadion | Wankdorf Stadium  Bern, Švicarska |
| Sudac |  William Ling |
| Gledatelja | 62,500 |
| Vrijeme | kišovito |
|

**Finale FIFA Svjetskog prvenstva 1954.** godine odigrano je 4. srpnja 1954. godine na Wankdorf Stadiumu u Bernu između reprezentacija Zapadne Njemačke i Mađarske. Zapadna Njemačka iznenađujuće je pobijedila mađarsku "Laku konjicu" 3:2 i to nakon što su u grupnoj fazi od iste te Mađarske izgubili rezultatom 8:3. Ova se utakmica smatra jednim od najvećih iznenašanja u historiji FIFA Svjetskih prvenstava. Kako je mađarska reprezentacija bila uvjerljivi favorit, ali je ipak izgubila, u njemačkom se govornom području ova utakmica naziva "**Čudom u Bernu**" (njemački: *Wunder von Bern*).

Pobjedom u finalu, Njemačka je osvojila svoje prvo Svjetsko prvenstvo, a uz to je postala tek treća reprezentacija u historiji koja je postala svjetski prvak, nakon Urugvaja (1930. i 1950.) i Italije (1934. i 1938.); razlika je u tome što je Njemačka svoj prvi naslov osvojila kao "gost", dok su Urugvaj i Italija svoje prve naslove osvajali kao domaćini. Mađarska je ponovila drugo mjesto iz 1938. godine, međutim ovaj je poraz zbog ugleda "Lake konjice" doživljen kao veliko razočarenje. Bio je ovo prvi i jedini put da su dvije momčadi iz srednje Europe igrale finale Svjetskog prvenstva, pri čemu je još jedna srednjoeuropska reprezentacija (Austrija) osvojila treće mjesto.

## Put do finala

FIFA Svjetsko prvenstvo 1954. godine koristilo je specifičan format. Šesnaest reprezentacija raspodijeljeno je u četiri grupe po četiri reprezentacije, s tim da je svaka grupa imala po dvije nositeljice i dvije nenositeljice. Mađarska i Zapadna Njemačka bile su ždrijebane u istu grupu te su se, kako je Zapadna Njemačka bila nenositeljica, susrele u drugom kolu grupne faze. Nakon što je Mađarska slavila nad Južnom Korejom s uvjerljivih 9:0, isto su ponovili i protiv Zapadne Njemačke, koju su pregazili s uvjerljivih 8:3, s tim da je njemački izbornik Sepp Herberger odmarao nekoliko igrača u toj utakmici, a nekoliko ih je namjerno postavio na krive pozicije. Nijemci su očekivali da će im odlučujuća utakmica ionako biti majstorica protiv Turske, koju su već bili pobijedili u prvom kolu, što je na kraju bila dobra prosudba; Nijemci su ponovo slavili u majstorici (7:2) i prošli u četvrtfinale.

U fazi na izbacivanje, "Laka konjica" imala je dvije teške utakmice prije finala. U (ne)slavnoj "Bitci za Bern" pobijedili su Brazil 4:2, dok su u polufinalu pobijedili Urugvaj istim rezultatom, ali tek nakon produžetaka. Istovremeno, Zapadna Njemačka dizala se kako je turnir odmicao, a Herbergerova odluka da protiv Mađarske u grupi pošalje izmijenjenu postavu vjerojatno je zamaskirala stvarnu snagu njemačke reprezentacije njezinim kasnijim protivnicima; istovremeno, Nijemci su u obje utakmice prije finala ušli kao autsajderi. U četvrtfinalu su s 2:0 pobijedili favoriziranu reprezentaciju FNR Jugoslavije da bi u polufinalu pregazili Austriju sa 6:1.

Put do finala za obje reprezentacije izgledao je ovako:

| Zapadna Njemačka
 | Faza
 | Mađarska
 |
| --- | --- | --- |
| Protivnik
 | Rezultat
 | Grupna faza
 | Protivnik
 | Rezultat
 |
|  Turska
 | 4:1
 | 1. kolo
 |  Južna Koreja
 | 9:0
 |
|  Mađarska
 | 3:8
 | 2. kolo
 |  Zapadna Njemačka
 | 8:3
 |
|  Turska
 | 7:2
 | Majstorica
 |  |
|

| Reprezentacija
 | Ut. | Pob. | N. | Por. | Pos. | Pri. | Bod. |
| --- | --- | --- | --- | --- | --- | --- | --- |
|  Mađarska
 | 2 | 2 | 0 | 0 | 17 | 3 | **4** |
|  **Zapadna Njemačka** | **2** | **1** | **0** | **1** | **7** | **9** | **2** |
|  Turska
 | 2 | 1 | 0 | 1 | 8 | 4 | **2** |
|  Južna Koreja
 | 2 | 0 | 0 | 2 | 0 | 16 | **0** |

 | Tablica Grupe 2
 |

| Reprezentacija
 | Ut. | Pob. | N. | Por. | Pos. | Pri. | Bod. |
| --- | --- | --- | --- | --- | --- | --- | --- |
|  **Mađarska** | **2** | **2** | **0** | **0** | **17** | **3** | **4** |
|  Zapadna Njemačka
 | 2 | 1 | 0 | 1 | 7 | 9 | **2** |
|  Turska
 | 2 | 1 | 0 | 1 | 8 | 4 | **2** |
|  Južna Koreja
 | 2 | 0 | 0 | 2 | 0 | 16 | **0** |

 |
| Protivnik
 | Rezultat
 | Eliminacija
 | Protivnik
 | Rezultat
 |
|  FNR Jugoslavija
 | 2:0
 | Četvrtfinale
 |  Brazil
 | 4:2
 |
|  Austrija
 | 6:1
 | Polufinale
 |  Urugvaj
 | 4:2 (pr.)
 |

## Događanja prije utakmice

### Pripreme reprezentacija

Mađarski izbornik Gusztáv Sebes (lijevo) uveo je niz taktičkih inovacija u nogometnu igru te je imao konzistentan uspjeh na prvenstvu, dok se njemački izbornik Sepp Herberger (desno) mučio s pronalaskom prve postave sve do polufinala.
Mađarska je reprezentacija tijekom turnira bila smještena u hotel u centru Solothurnu, što je imalo svojih posljedica. Kako su Mađari svoju utakmicu protiv Urugvaja završili nakon produžetaka, reprezentacija je propustila povratni autobus iz Lausanne pa su morali organizirati privatni prijevoz automobilima te su natrag u hotel stigli tek kasno navečer. Također, noć prije finala, pred hotelom je održan seoski sajam koji je trajao do ranog jutra, tako da se mađarski igrači nisu uspjeli kvalitetno naspavati. A uz sve to, pomoćnik njemačkog izbornika Albert Sing unajmio je sobu u istom hotelu u kojem su odsjedali Mađari, odakle je slao izvještaje o mađarskim pripremama.

S druge strane, njemačka je reprezentacija bila smještena u mirnom jezerskom gradiću Spiezu, gdje nisu imali nikakvih problema. Atmosfera je bila toliko dobra i produktivna za moral i zajedništvo u ekipi da se fraza *Der Geist von Spiez* (srpskohrvatski: *Duh Spieza*) koristila u Njemačkoj kao fraza za opis sjajnog momčadskog morala i duha.

### Sastavi i taktika

Sebes je napravio neke promjene u sastavu u odnosu na prethodnu utakmicu. Prvo, Ferenc Puskás vratio se u momčad nakon ozljede koju je zadobio u prvoj utakmici protiv Zapadne Njemačke, a zbog koje je propustio obje utakmice u eliminacijskoj fazi. Nadalje, Sebes je procijenio da je standardno desno krilo László Budai preumoran od polufinala, tako da je u prvu postavu upao Mihály Tóth. Međutim, u prvom je poluvremenu Tóth igrao na suprotnoj strani, dok je lijevo krilo Zoltán Czibor igrao na desnoj strani, a sve kako bi "Laka konjica" iskoristila brzinsku prednost u odnosu na njemačkog lijevog beka Wernera Kohlmeyera. Ovo su bile jedine promjene u Sebesovom taktičkom postavljanju ekipe.

S druge strane, Nijemci su tek u polufinalnoj utakmici pronašli idealnu postavu koja je bila sposobna dominantno pobijediti u nekoj utakmici. Tako su stoper Werner Liebrich i desno krilo Helmut Rahn osigurali mjesto u početnoj postavi nakon dobre utakmice protiv Jugoslavije u četvrtfinalu. Herberger je za finale poslao veznjaka Horsta Eckela da čuva Nándora Hidegkutija, kako bi ga spriječio da izvlači Liebricha iz obrane. Također je dao uputu lijevom krilu Hansu Schäferu da čuva Józsefa Bozsika tijekom mađarskih napada kako bi se njegov standardni čuvar, Fritz Walter, mogao koncentrirati na njemačke napade i čuvati energiju.

### Vremenski uvjeti

Utakmica se igrala po jakoj kiši, odnosno vremenskim uvjetima koje su Nijemci nazivali "vremenom Fritza Waltera" (njemački: *Fritz Walter-Wetter*), s obzirom na to da je Walter igrao najbolje upravo po kiši. Uz to, njemačku je reprezentaciju opremao Adidas te su igrači imali kopačke s promjenjivim čepovima, što je tada bila nepoznanica. Kako su Nijemci mogli svoje kopačke prilagoditi svim vremenskim uvjetima, mogli su igrati normalno iako su bili teški vremenski uvjeti.

## Pregled utakmice

Mađari su poveli već u šestoj minuti preko Puskása.
Mađari su bili favoriti u ovoj utakmici i od početka su nametnuli svoju dominaciju. U šestoj minuti igre, Bozsik je presjekao Liebrichovo dodavanje i gurnuo Kocsisa prema naprijed; Kocsis je pucao u blok, ali lopta je pala točno ispred Puskása, koji je već u šestoj minuti doveo "Laku konjicu" u vodstvo. Dvije minute kasnije, Kohlmeyer je presjekao Bozsikovo dodavanje i vratio loptu golmanu Tureku, ali ga je uhvatio na krivoj nozi; tu je konfuziju iskoristio Zoltán Czibor, koji je dohvatio loptu i pogodio praznu mrežu tako da je Mađarska od 8. minute imala velikih 2:0 u finalu.

Njemački kapetan Fritz Walter s trofejom Julesa Rimeta, koji se tada uručivao svjetskim prvacima.
Njemačka se, međutim, vrlo brzo vratila u utakmicu. U 10. minuti, Walter je dodao loptu Rahnu, koji je bio slobodan na lijevoj strani. Rahn je ubacio nisku, oštru loptu u sredinu, koja je prošla kroz noge braniču Jenu Buzánszkom; József Zakariás pokušao ju je presiječi, ali nije uspio tako da je njemački napadač Max Morlock pogodio mrežu za 2:1. Osam minuta kasnije, Morlock je prodriblao mađarsku obranu, ali Gyula Lóránt odbio je loptu u korner. Walter je odigrao kratki korner, ali Buzánszky je ponovo izbacio loptu pa su Nijemci dobili drugi korner. Ovoga je puta Walter ubacio dugu, visoku loptu koja je pronašla Rahna, koji je uspio izjednačiti rezultat u 18. minuti.

Nakon brzog njemačkog povratka, Mađari su ponovo preuzeli inicijativu te su imali nekoliko odličnih prilika za novo vodstvo. U 23. minuti, Mihály Lantos je ubacio loptu sa strane, Kocsis ju je glavom preusmjerio do Hidegkutija, međutim Turek je spektakularno obranio Mađarev volej. Hidegkuti je četiri minute kasnije opet sjajno pucao s ruba kaznenog prostora, ali je lopta pogodila vratnicu. Zapadna Njemačka tek je pred kraj poluvremena došla do konkretnih prilika. Walter je u 42. minuti pronašao Hansa Schäfera, koji je prošao pored Lóránt i natjerao Grosicsa na sjajnu paradu. Odbijena lopa pala je ispred Rahna, ali Buzánszky je očistio s crte.

Mađari su nastavili s pritiskom na početku drugog poluvremena. U 47. minuti, Bozsik je pronašao usamljenog Puskása u kaznenom prostoru, ali mađarski je napadač pucao direktno u Tureka. U 54. minuti, Kohlmeyer je dva puta čistio Tóthov udarac s crte, a tri minute kasnije Tóth je ubacio loptu Kocsisu, koji je glavom pogodio prečku. U 67. minuti, Turek je nogom obranio Puskásu, a u 78. je minuti istrčao s gola kako bi presjekao Bozsikovo dodavanje Cziboru; Hidegkuti je pokupio tu loptu, ali je pogodio vanjski dio mreže.

Prva njemačka prilika došla je nešto ranije, u 72. minuti, kada je Walter iz kornera pronašao Rahna, čiji je sjajan udarac s ruba kaznenog prostora obranio Grosics. Šest minuta prije kraja, Schäfer je uzeo loptu Bozsiku i poslao ubačaj u kazneni prostor. Lantos je ispucao loptu, ali ju je pokupio Rahn. Njemački je igrač tada fintom izbacio mađarsku obranu, koja je mislila da će dodati loptu Ottmaru Walteru, ušao u mađarski kazneni prostor i niskim udarcem svladao Grosicsa za njemačko vodstvo 3:2.

Puskás je dvije minute kasnije postigao gol nakon asistencije Tótha, ali suci su označili zaleđe i gol je poništen. U posljednjoj minuti utakmice, Czibor je imao sjajnu šansu iz blizine, ali Turek je još jednom obranio Mađarima. Bio je to posljednji značajni napad na utakmicu, a sudac Ling ubrzo je svirao kraj, čime je Zapadna Njemačka spektakularno postala svjetski prvak.

### Detalji

4. srpnja 1954.17:00 CET

| Zapadna Njemačka  | 3:2
 |  Mađarska |
| --- | --- | --- |
| * Morlock  10'
* Rahn  18',  84'
 | Izvještaj 1 Izvještaj 2
 | * Puskás  6'
* Czibor  8'
 |

Wankdorf Stadium, BernGledatelja: 62,500Sudac:  William Ling

|  |  |
| --- | --- |
|

**Zapadna Njemačka**  |

**Mađarska** |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |
| --- | --- |
| G | **1** | Toni Turek
 |
| DB | **7** | Josef Posipal
 |
| CB | **10** | Werner Liebrich
 |
| LB | **3** | Werner Kohlmeyer
 |
| DH | **6** | Horst Eckel
 |
| LH | **8** | Karl Mai
 |
| DV | **12** | Helmut Rahn
 |
| DU | **13** | Max Morlock
 |
| CF | **15** | Ottmar Walter
 |
| LU | **16** | Fritz Walter (c)
 |
| N | **20** | Hans Schäfer
 |
| **Izbornik:** |
|  Sepp Herberger
 |

 |  |

|  |  |
| --- | --- |
| G | **1** | Gyula Grosics
 |
| DB | **2** | Jenő Buzánszky
 |
| CB | **3** | Gyula Lóránt
 |
| LB | **4** | Mihály Lantos
 |
| DH | **5** | József Bozsik
 |
| LH | **6** | József Zakariás
 |
| PN | **9** | Nándor Hidegkuti
 |
| DV | **11** | Zoltán Czibor
 |
| DU | **8** | Sándor Kocsis
 |
| UL | **10** | Ferenc Puskás (c)
 |
| N | **20** | Mihály Tóth
 |
| **Izbornik:** |
|  Gusztáv Sebes
 |

 |

|  |
| --- |
| **Pomoćni suci:**
 Vincenzo Orlandini
  Sandy Griffiths

 |

## Kontroveze

### Sudačke odluke

Engleski sudac William Ling našao se na meti kritika nakon utakmice zbog nekoliko spornih odluka:

* Kod drugog njemačkog gola, Grosics je pokušao očistiti loptu iz peterca nakon kornera Fritza Waltera, ali sudario se sa Schäferom. Lopta je tada prošla do Rahna, koji je postigao izjednačujući gol za Zapadnu Njemačku. Međutim, da je Ling ovdje svirao faul na Grosicsu, njemački gol bio bi poništen.
* Postoje nejasnoće oko toga je li Puskás doista bio u zaleđu kod trećeg mađarskog gola. Službeni televizijski prijenos ne otkriva odgovor jer Puskás u trenutku dodavanja nije bio u kadru, a izjave svjedoka oprečne su. Mađarski su igrači tvrdili da je Ling isprva htio dopustiti gol, ali da je promijenio mišljenje nakon konzultacija s pomoćnim sucem Sandyjem Griffithsom.
* U posljednjoj minuti utakmice, Sándor Kocsis srušen je u kaznenom prostoru Zapadne Njemačke, pri čemu neki smatraju da se radilo o faulu za kazneni udarac. Sudac Ling nije dosudio kazneni udarac za Mađarsku.

### Optužbe za doping

Gotovo odmah nakon utakmice, pojavile su se glasine da su njemački igrači koristili doping. Nekoliko reprezentativaca kasnije je dobilo žuticu, navodno od kontaminirane igle, a jedan reprezentativac, Richard Herrmann, umro je samo osam godina kasnije od ciroze u dobi od 39 godina. Neki su igrači kasnije tvrdili da im je ubrizgana glukoza, dok je momčadski liječnik Franz Loogen 2004. godine izjavio da su igrači dobili samo vitanim C prije utakmice.

Historičar sporta Erik Eggers, koji je istraživao historiju korištenja dopinga u njemačkom sportu, iznio je tezu da je igračima, možda i bez njihova znanja, umjesto vitamina C ubrizgan pervitin (metamfetamin), koji se davao vojnicima za Drugog svjetskog rata. Novine *Süddeutsche Zeitung* su 2013. godine objavile detalje Eggersove studije u kojoj on tvrdi da je korištenje amfetamina postala praksa u njemačkom sportu krajem 1940-ih, ponovivši raniju tezu da je dio njemačkih reprezentativaca iz finala 1954. godine dobio pervitin. U intervjuu za *Der Spiegel*, Eggers je rekao da ih je Njemački nogometni savez ometao u istraživanju tako što im je onemogućio pristup arhivima. U to doba, doping kontrole nisu postojale; FIFA ih je službeno uvela tek 1966. godine.

## Posljedice i značaj

"*Reakcije u Mađarskoj bile su grozne. Stotine tisuća ljudi izašlo je na ulice samo nekoliko sati nakon utakmice. Koristeći nogomet kao izgovor, prosvjedovali su protiv režima... te su demonstracije, vjerujem, bile temelj za ustanak 1956. godine.*"
— Gyula Grosics

Kako je "Laka konjica" u to vrijeme uživala ugled najbolje reprezentacije svijeta, a uz to je bila i uvjerljivo najbolja momčad na turniru, poraz u finalu izazvao je šok u Mađarskoj. Došlo je do izbijanja spontanih demonstracija diljem zemlje, a koje su bile usmjerene i protiv represivnog režima Mátyása Rákosija, generalnog sekretara KP Mađarske koji je godinama koristio uspjeh "Lake konjice" na međunarodnoj sceni za vlastiti politički probitak. Iako je "Laka konjica" do 1956. godine igrala u praktički neizmijenjenom sastavu (osim što je sredinom 1956. godine izbornik Sebes smijenjen, a reprezentaciju je preuzeo Márton Bukovi), igrači nisu uživali jednak tretman. Država im je uskratila dotad prešutnu praksu krijumčarenja stvari sa Zapada, a najveće su kritike doživjeli izbornik Sebes i golman Grosics. Sebes je za kritike okvirio radijskog komentatora Györgyja Szepesija, smatrajući da je njegov pretjerano emotivni prijenos stvorio krivi dojam u Mađarskoj, a što je za posljedicu imali da je Szepesiju jedno vrijeme bilo zabranjeno komentirati utakmice mađarske reprezentacije na radiju. Grosics – koji je smatran glavnim krivcem za treći njemački gol – etiketiran je kao izdajnik i špijun, kratko je bio u kućnom pritvoru te je 1956. godine prisilno premješten iz Honvéda u provincijski klub Tatabányai SC.

Nakon Mađarske revolucije, "Laka konjica" se raspala. Najveće zvijezde emigrirale su na Zapad, gdje su se nastavili baviti nogometom. Samo su četiri igrača "Lake konjice" – Bozsik, Budai, Grosics (koji je igrao i 1962. godine kao kapetan), Hidegkuti – igrali i na sljedećem prvenstvu, ali nisu bili ni blizu ponavljanja uspjeha "Lake konjice". Dio igrača kasnije je imao i uspješne trenerske karijere.

S druge strane, pobjeda je stvorila val euforije u Njemačkoj, koja se nakon Drugog svjetskog rata još uvijek borila s vraćanjem ugleda u međunarodnoj zajednici, tako da je ova pobjeda bila veliki izvor nacionalnog ponosa. "Junaci iz Berna" (njemački: *Die Helden von Bern*) uživali su velik ugled u Njemačkoj, a mnogi od njih su dobili i lukrativne ponude iz inozemstva, međutim mahom su ih odbijali te su nastavili igrati kao poluprofesionalci u Njemačkoj. Herberger je gotovo u cijelosti promijenio momčad za sljedeće prvenstvo tako da su u njoj ostali samo Eckel, Rahn, Schäfer (koji će igrati i 1962. godine) i Fritz Walter, kojemu je bilo 37 godina; reprezentacija je došla do polufinala.

Nakon pada Željezne zavjese 1990. godine, Njemački nogometni savez pozvao je tada živuće igrače "Lake konjice" na zajedničku proslavu 70. rođendana Fritza Waltera. Godine 2003. u Njemačkoj je snimljen film *Das Wunder von Bern*, koji se bavi finalnom utakmicom iz njemačke perspektive.

## Reference

## Literatura

* Escher, Tobias (2016) (de). *Vom Libero zur Doppelsechs - eine Taktikgeschichte des deutschen Fußballs*. Reinbek bei Hamburg: Rowohlt Taschenbuch Verlag. ISBN 978-3-499-63138-2.
* Heinrich, Arthur (2004) (de). *3:2 für Deutschland – die Gründung der Bundesrepublik im Wankdorf-Stadion zu Bern*. Göttingen: Verlag Die Werkstatt. ISBN 978-3-89533-444-3.
* Kasza, Peter (2004) (de). *Fußball spielt Geschichte – das Wunder von Bern*. Berlin: be.bra verlag. ISBN 978-3-89809-046-9.   Also published in Hungarian as: *A Berni csoda – amikor a foci történelmet ír*. Pécs: Alexandra.hu. 2004. ISBN 978-9633688236.
* Oswald, Rudolf (2006). „Emotionale 'Volksgemeinschaften': Das "Wunder von Bern" 1954 als Rundfunkereignis in Ungarn und Deutschland”. u: Bösch, Frank; Borutta, Manuel (de). *Die Massen bewegen: Medien und Emotionen in der Moderne*. Frankfurt am Main: Campus Verlag. ISBN 978-3-593-38200-5.
* Puskás, Ferenc (1955). *Captain of Hungary*. Stroud, Gloucestershire: Cassell & Co..
* Raupp, Werner (2019) (de). *Toni Turek – „Fußballgott“. Eine Biographie*. Hildesheim: Arete Verlag. ISBN 978-3-96423-008-9.
* Sebes, Gusztáv (1955) (hu). *A magyar labdarúgás*. Budapest: Sport Lap- és Könyvkiadó. ASIN B0018CL3XW.
* Walter, Fritz (1954) (de). *3:2*. Munich: Copress Verlag in der Stiebner Verlag GmbH.
* Wilson, Jonathan (2013). *Inverting the Pyramid – the History of Soccer Tactics*. New York: Nation Books. ISBN 978-1-56858-738-7.

## Vanjske veze

* Datoteke u vezi s temom Finale FIFA Svjetskog prvenstva 1954. na Wikimedijinoj ostavi
* Tournament overview
* "Mourning the Miracle of Bern"